CELEX: 32016H0311(01)
Language: mt
Date: 2016-03-08 00:00:00
Title: Rakkomandazzjoni tal-Kunsill tat-8 ta’ Marzu 2016 dwar il-politika ekonomika taż-żona tal-euro

11.3.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 96/1
            
         RAKKOMANDAZZJONI TAL-KUNSILL
   tat-8 ta’ Marzu 2016
   dwar il-politika ekonomika taż-żona tal-euro
   (2016/C 96/01)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 136, flimkien mal-Artikolu 121(2) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ budget u s-sorveljanza u l-koordinazzjoni ta’ politika ekonomika (1), u partikolarment l-Artikolu 5(2) tiegħu,
   Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b’mod partikolari l-Artikolu 6(1) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Politika Ekonomika,
   Billi:
   
               (1)
            
            
               Skont it-tbassir ekonomiku tal-Kummissjoni għar-rebbiegħa tal-2015, l-irkupru ekonomiku jkompli b’pass moderat fiż-żona tal-euro. Għas-sostenn u t-tisħiħ tat-tkabbir fiż-żona tal-euro jinħtieġu sforzi kontinwati ta’ politika biex jingħata appoġġ lil aġġustament bilanċjat fis-setturi privati u pubbliċi, tittejjeb il-kapaċità ta’ aġġustament u jiżdiedu l-kompetittività u l-potenzjal ta’ tkabbir tal-ekonomija f’terminu medju sa terminu twil. Il-pass tat-tkabbir huwa mxekkel minn konsegwenzi tal-kriżijiet ekonomiċi u finanzjarji l-aktar reċenti, inklużi l-ibbilanċjar mill-ġdid estern li għadu għaddej, livelli għoljin ta’ dejn pubbliku u privat, qgħad għoli, kif ukoll riġiditajiet strutturali persistenti fis-swieq nazzjonali tax-xogħol u tal-prodotti. L-investiment jibqa’ dgħajjef minħabba dawn il-fatturi, iżda wkoll minħabba ostakli oħra, bħal ambjenti kuntrarji għan-negozju, ineffiċjenzi fl-amministrazzjoni pubblika, kif ukoll ostakli għall-aċċess għall-finanzjament.
            
         
               (2)
            
            
               Jeħtieġ li l-implimentazzjoni ta’ riformi strutturali ambizzjużi li jżidu l-produttività u jagħtu spinta lill-potenzjal għat-tkabbir tissaħħaħ f’konformità mal-prijoritajiet ta’ politika stabbiliti fl-Istħarriġ Annwali dwar it-Tkabbir tal-2016 mill-Kummissjoni għall-Istati Membri kollha. Jekk imwettqa b’mod konġunt fl-Istati Membri kollha, ir-riformi strutturali jistgħu joffru benefiċċji għaż-żona tal-euro kollha kemm hi permezz ta’ effetti konsegwenzjali pożittivi, partikolarment permezz ta’ kanali kummerċjali u finanzjarji. Minkejja xi progress b’riformi biex titjieb ir-reżiljenza tas-swieq tax-xogħol, għad hemm diverġenzi sinifikanti fiż-żona tal-euro kollha, speċjalment fir-rigward tar-rati ta’ qgħad ta’ dawk li ilhom ħafna żmien qiegħda u taż-żgħażagħ. Dawk l-Istati Membri li wettqu riformi komprensivi fis-suq tax-xogħol u l-protezzjoni soċjali qabel il-kriżi kienu f’pożizzjoni aħjar li jappoġġaw l-impjiegi u jippreservaw sens ta’ ġustizzja matul it-tnaqqis fir-ritmu ekonomiku. Tali riformi jinkludu arranġamenti kuntrattwali flessibbli u affidabbli, strateġiji komprensivi ta’ tagħlim tul il-ħajja, politiki attivi effettivi tas-suq tax-xogħol, u sistemi ta’ protezzjoni soċjali adegwati u sostenibbli. Barra minn hekk, ir-riżultati jistgħu jitjiebu bit-tnaqqis tal-porzjon tat-taxxa fuq ix-xogħol, partikolarment għal dawk b’introjtu baxx, u billi jiġu żgurati sistemi ekwi ta’ taxxa.
            
         
               (3)
            
            
               L-iżvilupp adegwat u l-implimentazzjoni malajr ta’ riformi jistgħu jgħinu biex jiġu indirizzati l-iżbilanċi eżistenti fiż-żona tal-euro kif ukoll biex tiġi evitata l-akkumulazzjoni ta’ oħrajn ġodda. Id-diskussjonijiet tematiċi mill-grupp tal-euro, b’konċentrazzjoni akbar fuq il-valutazzjoni komparattiva, it-tiftix tal-aħjar prattiki u l-pressjoni tal-pari, jistgħu jikkontribwixxu biex jippromwovu l-konverġenza lejn l-aħjar prestazzjoni. Il-Grupp tal-Euro għalhekk għandu jsaħħaħ aktar id-diskussjonijiet tematiċi dwar riformi f’oqsma li huma essenzjali għall-funzjonament tal-Unjoni Ekonomika u Monetarja (UEM) u jimmonitorja regolarment l-implimentazzjoni ta’ riformi mill-Istati Membri li jinsabu fiż-żona tal-euro kif ukoll il-progress li jsir bil-korrezzjoni ta’ żbilanċi fil-kuntest tal-proċedura ta’ żbilanċi makroekonomiċi.
            
         
               (4)
            
            
               Il-politiki fiskali huma kwistjoni ta’ interess komuni vitali fl-UEM. Politiki fiskali nazzjonali responsabbli li jirrispettaw ir-regoli fiskali komuni huma essenzjali biex tkun appoġġata s-sostenibbiltà tad-dejn u biex l-istabbilizzaturi fiskali jkunu f’pożizzjoni li jaħdmu u jilqgħu ix-xokkijiet speċifiċi għall-pajjiż. Barra minn hekk, huwa essenzjali li tinkiseb pożizzjoni fiskali adatta fil-livell taż-żona tal-euro kollha kemm hi b’mod li tirrifletti bilanċ bejn is-sostenibbiltà fiskali fit-tul u l-istabbilizzazzjoni makroekonomika f’terminu qasir, u biex jiġu evitati politiki fiskali pro-ċikliċi. L-isforz fiskali meħtieġ ivarja skont il-pożizzjonijiet rispettivi tal-Istati Membri fir-rigward tar-rekwiżiti taħt il-Patt ta’ Stabbiltà u Tkabbir (PST) u l-Istati Membri għandhom ukoll iqisu l-ħtiġijiet ta’ stabbilizzazzjoni u jieħdu kont tal-effetti konsegwenzjali possibbli fiż-żona tal-euro kollha. Dan jitlob li jsir rinforz sinifikanti fil-koordinazzjoni tal-politiki fiskali fiż-żona tal-euro b’rispett sħiħ tal-PST. F’dan il-kuntest, il-pożizzjoni fiskali aggregata ġeneralment newtrali fiż-żona tal-euro mistennija fl-2016 tidher adegwata fid-dawl tal-kundizzjonijiet makroekonomiċi ġenerali u tar-riskji negattivi għat-tkabbir. Fir-rigward tal-2017, fuq il-bażi tat-tbassir ta’ lakuna fl-output li gradwalment qed tingħalaq, il-politiki fiskali għandhom jevitaw il-proċikliċità u jnaqqsu d-dejn pubbliku biex jiġu restawrati buffers fiskali. Dan għandu jkun rifless fit-tħejjijiet għall-programmi ta’ stabbiltà aġġornati tar-rebbiegħa tal-2016, b’kunsiderazzjoni tal-iżviluppi ekonomiċi u fiskali l-aktar reċenti. Il-kompożizzjoni tal-istrateġiji fiskali għadha mhijiex suffiċjentement favorevoli għat-tkabbir. Kif ġie enfasizzat fir-Rakkomandazzjoni tal-Kunsill lill-Istati Membri taż-żona tal-euro (3) adottata fl-14 ta’ Lulju 2015, jeħtieġ li l-Istati Membri taż-żona tal-euro jorganizzaw diskussjonijiet tematiċi dwar titjib fil-kwalità u s-sostenibbiltà tal-finanzi pubbliċi.
            
         
               (5)
            
            
               Jeħtieġ li l-Unjoni Bankarja tiġi implimentata bis-sħiħ. L-ewwel nett, jeħtieġ li d-Direttiva 2014/59/UE tal-Parlament Ewropew u tal-Kunsill (4) (“id-Direttiva dwar l-Irkupru u r-Riżoluzzjoni tal-Banek”) tiġi kompletament trasposta mingħajr aktar dewmien mill-Istat Membri kollha. It-tieni, matul il-perijodu transizzjonali ser jiġi żviluppat mekkaniżmu komuni ta’ salvagwardja finanzjarja li jkun fiskalment newtrali għall-Fond Uniku għar-Riżoluzzjoni (SRF, Single Resolution Fund) kif definit Regolament (UE) Nru 806/2014 tal-Parlament Ewropew u tal-Kunsill (5), u dan ser ikun kompletament operattiv sat-tmiem tal-perijodu transizzjonali, meta r-riżorsi tal-SRF ikunu mutwalizzati b’mod sħiħ. Il-progress jiġi rivedut ftit wara d-dħul fis-seħħ tal-SRF. Il-mekkaniżmu komuni ta’ salvagwardja finanzjarja ser ikun ukoll fiskalment newtrali f’terminu medju u ser jiżgura t-trattament ekwivalenti fl-Istati Membri parteċipanti kollha, kif ukoll mingħajr ma joħloq ebda spiża għall-Istati Membri li ma jiħdux sehem fl-Unjoni Bankarja. Ladarba l-SRF jidħol fis-seħħ u meta l-Istati Membri parteċipanti jkunu rratifikaw il-ftehim intergovernattiv u ttrasponew bis-sħiħ id-Direttiva dwar l-Irkupru u r-Riżoluzzjoni tal-Banek, l-Istati Membri ser jieħdu kont tal-istabbiliment tal-arranġamenti ta’ finanzjament tranżitorju u jikkunsidraw it-triq ‘il quddiem u l-kronoloġija fir-rigward tal-ħidma fuq il-mekkaniżmu komuni ta’ salvagwardja finanzjarja, biex jiġi żgurat li dan ikun kompletament operazzjonali sat-tmiem tal-perijodu transizzjonali. Fl-2016, l-Istati Membri ser ukoll jirriflettu aktar dwar il-miżuri meħtieġa sabiex l-Unjoni Bankarja tkompli tiġi approfondita. Fl-aħħarnett, bħala parti mill-iżvilupp ulterjuri tal-Unjoni Bankarja, il-Kummissjoni ħarġet fl-24 ta’ Novembru 2015 il-komunikazzjoni tagħha bit-titolu “Lejn it-Tlestija tal-Unjoni Bankarja”.
            
         
               (6)
            
            
               Il-kundizzjonijiet fis-swieq finanzjarji għadhom b’mod ġenerali favorevoli fiż-żona tal-euro, fl-isfond ta’ pożizzjoni ta’ politika monetarja akkomodanti. Madankollu, il-fundamentali ekonomiċi li għadhom dgħajfin u l-leverage għoli fis-settur privat ikomplu jkunu ta’ piż fuq id-domanda għal self bankarju, u b’hekk fuq it-tkabbir ekonomiku. Il-karti tal-bilanċ tal-banek għadhom taħt pressjoni mil-livelli għolja ta’ self improduttiv, li jostakola l-attività tas-self. Ir-reġimi ta’ insolvenza diverġenti u kultant inadegwati fl-Unjoni jikkontribwixxu għad-dewmien fit-tnaqqis tad-dejn tas-settur privat, li jżomm lura l-investiment.
            
         
               (7)
            
            
               Minkejja l-kisbiet reċenti fit-tisħiħ tal-arkitettura tal-UEM, għad trid tkompli l-ħidma biex titlesta. Ir-Rapport tal-Ħames Presidenti “L-ikkompletar tal-Unjoni Ekonomika u Monetarja Ewropea” tat-22 ta’ Ġunju 2015 imħejji mill-President tal-Kummissjoni Ewropea, f’kollaborazzjoni mill-qrib mal-Presidenti tal-Kunsill Ewropew, tal-Bank Ċentrali Ewropew, tal-Grupp tal-Euro u tal-Parlament Ewropew, jistabbilixxi t-triq ‘il quddiem biex tiġi kkompletata l-UEM sal-2025. Fil-21 ta’ Ottubru 2015, il-Kummissjoni adottat, konġuntement mal-Parlament Ewropew, il-Kunsill u l-Bank Ċentrali Ewropew, “Komunikazzjoni dwar il-passi lejn l-Ikkompletar tal-Unjoni Ekonomika u Monetarja” li tinkludi l-ewwel sett ta’ proposti ta’ segwitu għar-rapport tar-Rapport tal-Ħames Presidenti. Jeħtieġ li l-Istati Membri taż-żona tal-euro jieħdu sjieda kollettiva u jimxu ‘l quddiem b’mod f’waqtu, miftuħ u trasparenti, bl-implimentazzjoni ta’ inizjattivi f’terminu qasir u medju lejn l-ikkompletar tal-UEM. Bil-ħsieb li tiġi promossal-konverġenza fiż-żona tal-euro kollha, il-proposti jinkludu miżuri biex tissaħħaħ id-dimensjoni taż-żona tal-euro tas-Semestru Ewropew permezz, fost l-oħrajn, ta’ pubblikazzjoni preċedenti tar-rakkomandazzjonijiet għaż-żona tal-euro, bil-ħsieb li jiġu identifikati l-isfidi komuni kmieni fil-proċess u li dan ikun rifless fil-formulazzjoni tar-rakkomandazzjonijiet speċifiċi għal kull pajjiż għall-Istati Membri taż-żona tal-euro li għandhom jiġu adottati aktar tard fis-Semestru Ewropew. L-Istati Membri taż-żona tal-euro għandhom jaħdmu wkoll, b’mod miftuħ u trasparenti, fuq inizjattivi f’terminu itwal lejn l-ikkompletar tal-UEM,
            
         B’DAN JIRRAKKOMANDA li, fil-perijodu 2016-2017, l-Istati Membri taż-żona tal-euro jieħdu azzjoni fil-Grupp tal-Euro, b’mod individwali u kollettiv, biex:
   
               1.
            
            
               Isegwu politiki li jappoġġaw l-irkupru, jippromwovu l-konverġenza, jiffaċilitaw il-korrezzjoni tal-iżbilanċi makroekonomiċi u jtejbu l-kapaċità ta’ aġġustament. Għal dan il-għan, l-Istati Membri, b’mod partikolari dawk bi stokkijiet kbar ta’ dejn privat u barrani, għandhom jimplimentaw riformi li jtejbu l-produttività, irawmu l-ħolqien tal-impjiegi, iżidu l-kompetittività u jtejbu l-ambjent tan-negozju. L-Istati Membri b’bilanċi favorevoli kbar fil-kontijiet kurrenti għandhom jimplimentaw bħala prijorità, miżuri, inklużi riformi strutturali, li jgħinu fit-tisħiħ tad-domanda domestika tagħhom u l-potenzjal għat-tkabbir tagħhom.
            
         
               2.
            
            
               Jimplimentaw riformi li jgħaqqdu: (i) kuntratti ta’ xogħol flessibbli u affidabbli li jippromwovu t-transizzjonijiet bla xkiel fis-suq tax-xogħol u li jevitaw suq tax-xogħol fuq żewġ livelli; (ii) strateġiji komprensivi ta’ tagħlim tul il-ħajja; (iii) politiki effettivi biex jgħinu lill-persuni qiegħda jerġgħu jidħlu fis-suq tax-xogħol; (iv) sistemi ta’ protezzjoni soċjali adegwati u sostenibbli li jikkontribwixxu b’mod effettiv u effiċjenti matul iċ-ċiklu kollu tal-ħajja kemm għall-inklużjoni soċjali kif ukoll għall-integrazzjoni fis-suq tax-xogħol; u (v) swieq miftuħa u kompetittivi tal-prodotti u s-servizzi. Inaqqsu l-porzjon tat-taxxa fuq ix-xogħol, partikolarment għal dawk bi dħul baxx, b’mod li jkun newtrali għall-baġit biex jitrawwem il-ħolqien tal-impjiegi.
            
         
               3.
            
            
               Isegwu politiki fiskali b’rispett sħiħ tal-PST. Għall-2016, l-objettiv ta’ pożizzjoni fiskali aggregata li tkun ġeneralment newtrali fiż-żona tal-euro jidher xieraq sabiex jiġi rifless bilanċ bejn is-sostenibbiltà fiskali f’terminu twil u l-istabbilizzazzjoni makroekonomika f’terminu qasir. Fir-rigward tal-2017, inaqqsu d-dejn pubbliku biex jirrestawraw buffers fiskali u jevitaw il-proċikliċità. Jiddifferenzjaw l-isforz fiskali minn Stati Membri individwali f’konformità mal-pożizzjonijiet rispettivi tagħhom vis-à-vis r-rekwiżiti taħt il-PST filwaqt li jikkunsidraw ukoll ħtiġijiet ta’ stabbilizzazzjoni, kif ukoll filwaqt li jieħdu kont tal-effetti konsegwenzjali possibbli fost l-Istati Membri taż-żona tal-euro. Għal dan l-għan, jirrieżaminaw il-pożizzjoni fiskali taż-żona tal-euro fil-kuntest tal-programmi ta’ stabbiltà u tal-abbozzi ta’ pjanijiet baġitarji.
            
         
               4.
            
            
               Jiffaċilitaw tnaqqis gradwali tas-self improduttiv tal-banek u jtejbu l-proċedimenti tal-insolvenza għan-negozji u l-unitajiet domestiċi. Fi Stati Membri bi stokkijiet kbar ta’ dejn privat, jippromwovu deleveraging ordnat, inkluż billi jiffaċilitaw ir-riżoluzzjoni ta’ dejn privat li mhuwiex vijabbli.
            
         
               5.
            
            
               Jaħdmu lejn l-ikkompletar tal-UEM b’mod miftuħ u trasparenti waqt li jappoġġaw bis-sħiħ is-suq intern, u waqt li jesploraw aktar l-aspetti legali, ekonomiċi u politiċi tal-miżuri f’terminu itwal li jinsabu fir-Rapport tal-Ħames Presidenti.
            
         
      Magħmul fi Brussell, it-8 ta’ Marzu 2016.
      
         
            Għall-Kunsill
         
         
            Il-President
         
         J.R.V.A. DIJSSELBLOEM
      
   
   
      (1)  ĠU L 209, 2.8.1997, p. 1.
   
      (2)  ĠU L 306, 23.11.2011, p. 25.
   
      (3)  Rakkomandazzjoni tal-Kunsill tal-14 ta’ Lulju 2015 dwar l-implimentazzjoni tal-linji gwida ġenerali għall-politiki ekonomiċi tal-Istati Membri li l-munita tagħhom hija l-euro (ĠU C 272, 18.8.2015, p. 98).
   
      (4)  Direttiva 2014/59/UE tal-Parlament Ewropew u tal-Kunsill tal-15 ta’ Mejju 2014 li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttiva tal-Kunsill 82/891/KEE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/UE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (ĠU L 173, 12.6.2014, p. 190).
   
      (5)  Regolament (UE) Nru 806/2014 tal-Parlament Ewropew u tal-Kunsill tal-15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar- Riżoluzzjoni u li jemenda r-Regolament (UE) Nru 1093/2010 (ĠU L 225, 30.7.2014, p. 1).